b'\n_START_ARTICLE_\nMa\xc5\xa1a in Tja\xc5\xa1a\n_START_SECTION_\nKratka obnova\n_START_PARAGRAPH_\nZgodba govori o dveh dekletih Ma\xc5\xa1i in Tja\xc5\xa1i, ki se spoznata na dvori\xc5\xa1\xc4\x8du pred blokom in postaneta prijateljici. Tja\xc5\xa1a tam \xc5\xbeivi, Ma\xc5\xa1a je na obisku pri dedku, ker so njeni star\xc5\xa1i - igralca - odpotovala na gostovanje v Walles in London. Obljubita si prijateljstvo do konca \xc5\xbeivljenja, vendar njuno obljubo ogrozi politi\xc4\x8dna opredelitev njunih dru\xc5\xbein. Tja\xc5\xa1in o\xc4\x8de je namre\xc4\x8d politik, ravno tako kot Ma\xc5\xa1in dedek, vendar vsak v svoji stranki. Zaradi tega jima je prepovedano dru\xc5\xbeenje, a se za to ne zmenita in se kljub temu odpravita v kraj, kjer si \xc5\xbeelita ozdraviti du\xc5\xa1o in srce.\n_START_SECTION_\nPredstavitev literarnega lika\n_START_PARAGRAPH_\nMa\xc5\xa1a je osrednji literarni lik, ki s svojo igrivostjo in neizku\xc5\xa1enostjo tvori zgodbo. Pametno dekle, ki svoje \xc5\xbeelje ne skriva, temve\xc4\x8d sega po njih in jim sku\xc5\xa1a slediti. Tako vedno znova prepri\xc4\x8da dedka, da ji pripoveduje o svoji rojstni vasi Pesnici in \xc5\xbeivljenju. Kljub ljubezen, ki ji jo nudi dedek, pogre\xc5\xa1a mater in o\xc4\x8deta. Ta sta zaradi slu\xc5\xbebenih obveznosti velikokrat z doma. Ma\xc5\xa1a do\xc5\xbeivi razo\xc4\x8daranje. Zato\xc4\x8di\xc5\xa1\xc4\x8de poi\xc5\xa1\xc4\x8de pri dedku, saj ne zmore razumeti na\xc4\x8del, ki jih imajo ljudje, ki govorijo o slovenski politiki. A zaradi tega Ma\xc5\xa1a ne obupa, s svojo pozitivno energijo in prijaznostjo stoji prijateljici ob strani. Vliva ji samozavest in obljubi, da jo bo peljala v kraj, kjer se bo re\xc5\xa1ila vseh bremen in bole\xc4\x8dine, ki ji le\xc5\xbeijo na du\xc5\xa1i.\n_START_SECTION_\nAnaliza\n_START_PARAGRAPH_\nSodobni mladinski roman ali povest Ma\xc5\xa1a in Tja\xc5\xa1a (1999), ki jo je napisal Tone Partlji\xc4\x8d ni samo aktualna in \xc5\xbeiva pripoved, ki vzbuja \xc5\xa1tevilne asociacije na dana\xc5\xa1njo politi\xc4\x8dno sceno, temve\xc4\x8d je tudi \xc4\x8dustveno nabita pripoved o \xc5\xbeivljenjskih odnosih znotraj dveh dru\xc5\xbein, ki posku\xc5\xa1ata vsaka po svoje krojiti usodo obeh osrednjih literarnih likov._NEWLINE_Osrednja literarna lika sta osnovno\xc5\xa1olki Ma\xc5\xa1a in Tja\xc5\xa1a, ki sku\xc5\xa1ata premostiti dru\xc5\xbebene ovire in kljub neodobravanju Tja\xc5\xa1inega o\xc4\x8deta, ostati prijateljici. Ob njiju so \xc5\xa1e druge osebe, ki so pomembne za razvoj dogodkov in sicer Tja\xc5\xa1in o\xc4\x8de ter Ma\xc5\xa1in dedek, ki s svojo izku\xc5\xa1enostjo vnukinji stoji ob strani. Zgodba se odvija pred na\xc5\xa1imi o\xc4\x8dmi, v dana\xc5\xa1njem \xc4\x8dasu. Dogajalni prostor je mesto Ljubljana in vas Pesnica pri Mariboru. Tema zgodbe je \xc5\xbeivljenje v katerem nas zaznamujejo dru\xc5\xbebene in politi\xc4\x8dne norme._NEWLINE_Za\xc4\x8detek zgodbe se pri\xc4\x8dne z opisom kraja, ki je zaznamoval celotno dogajanje. Najprej spoznamo deklico Tja\xc5\xa1o, ki je zaradi svoje podobe in navdu\xc5\xa1enja nad knjigami, tar\xc4\x8da posmeha v krogu sovrstnikov in doma\xc4\x8dih. Zaradi odlo\xc4\x8ditve o\xc4\x8deta, ki je politik, se znajde na dvori\xc5\xa1\xc4\x8du, kjer se zgodi usodno sre\xc4\x8danje z Ma\xc5\xa1o. To sre\xc4\x8danje spremeni potek dogodkov. Ma\xc5\xa1a je namre\xc4\x8d na obisku pri dedku, ki je poslanec in pisatelj. Ravno politi\xc4\x8dna opredelitev obeh dru\xc5\xbein povzro\xc4\x8di dramati\xc4\x8den zaplet zgodbe. Obisk Ma\xc5\xa1e pri Tja\xc5\xa1i se hitro kon\xc4\x8da, ko se domov vrne Tja\xc5\xa1in o\xc4\x8de in jo na\xc5\xbeene in h\xc4\x8derki prepove dru\xc5\xbeenje z Ma\xc5\xa1o. Temu sledi vrh zgodbe, ko Tja\xc5\xa1a vsa razo\xc4\x8darana in \xc5\xbealostna, zaradi o\xc4\x8detovega ravnanja skupaj z Ma\xc5\xa1o sklene zaroto. Odpravita se v Pesnico, kjer skupaj do\xc5\xbeivita marsikatero izku\xc5\xa1njo, ki jima spremeni pogled na svet. S tem podvigom njunima dru\xc5\xbeinam povzro\xc4\x8dita skrb. Kljub temu se njun izlet sre\xc4\x8dno zaklju\xc4\x8di. Ko se vrneta nazaj v Ljubljano in premagate vse predsodke v dru\xc5\xbebi ter doka\xc5\xbeeta, da je njuno prijateljstvo ve\xc4\x8dno.'